ΒΙΩΜΑΤΙΚΟ ΕΡΓΑΣΤΗΡΙΟ ΠΟΛΙΤΙΣΤΙΚΗΣ ΟΙΚΟΛΟΓΙΑΣ

*13/6/2023*

Το επιστημονικό προσωπικό του **Εργαστηρίου Δενδροχρονολογίας** του Τμήματος Δασολογίας & Διαχείρισης Φυσικού Περιβάλλοντος του Γεωπονικού Πανεπιστημίου Αθηνών στο Καρπενήσι, ανταποκρινόμενο την πρόσκληση του **Πολιτιστικού Συλλόγου *Μάρκος Μπότσαρης,***υλοποιεί Βιωματικό Εργαστήριο πολιτιστικής οικολογίας αφιερωμένο στην μνήμη του ήρωα Σουλιώτη Οπλαρχηγού του Αγώνα της Εθνικής Παλιγγενεσίας του 1821.

Το εργαστήριο θα υλοποιηθεί στον ιστορικό και θρησκευτικό χώρο του προαυλίου του Ι.Ν. Αγίου Νικολάου στο **Κλαυσί** του Δήμου Καρπενησίου, την **Παρασκευή 23 Ιουνίου 2023 και ώρα 6:30.**

Στο χώρο διατηρούνται μνημειακά υπεραιωνόβια δένδρα δρυός που υπήρξαν ζωντανοί μάρτυρες της συνέλευσης των ντόπιων οπλαρχηγών, που προκάλεσε ο Μάρκος Μπότσαρης τις παραμονές της Μάχης του Κεφαλοβρύσου το 1823, προκειμένου να επιτεθούν συντεταγμένα στον εχθρό.

Η ιστορική και πολιτιστική διερμηνεία του χώρου θα γίνει από την  Βασιλική Λάππα, εκπαιδευτικό, δασοπόνο και υποψήφια διδάκτορα του Τμήματος Δασολογίας & Διαχείρισης Φυσικού Περιβάλλοντος. Την οικολογική διερμηνεία των μνημειακών δένδρων και της επιστημονικής μεθόδου ακριβούς δενδροχρονολόγησής τους αναλαμβάνει ο Διευθυντής του Εργαστηρίου Δενδροχρονολογίας, καθηγητής **Ανδρέας Παπαδόπουλος**.

Το εργαστήριο απευθύνεται στους φοιτητές του τμήματος και στο ευρύ κοινό.